
TARA PAMMI

Brorens brud

Denne oversettelsen er redigert av: Mone Kelly

Miniserie: De mektige Skalas-tvillingene


Mektige tvillinger og kvinnene som frister dem. De mektige Skalas-tvillingene er en miniserie med det lille ekstra! Dette er første bok i miniserien.

 

Tara Pammi kan ikke huske et øyeblikk hvor hun ikke var fordypet i en bok – og spesielt romantikk, som var mye mer spennende enn en mattebok. Mange år senere avslørte Taras ville fantasi og kjærlighet til det skrevne ord hva hun virkelig ønsket å gjøre. Nå setter hun alfahanner som tror de vet alt sammen med sterke kvinner som motbeviser den teorien og tar dem med storm!

Noe var galt.

Forferdelig galt i det bildet Annika Saxena-Mackenzie hadde foran seg der hun sto i den andre enden av alteret i den flere hundre år gamle kirken, med armen viklet inn i stefarens, og designerkjolen med blonder og tyll som tynget henne ned.

Magefølelsen, instinktene, hjertet visste det før hjernen så ut til å innhente henne.

Det var ikke de nydelige blomstene, tilfeldig spredt rundt for å oppnå perfeksjon, som fikk kirken til å se ut som om den svevde.

Det var ikke de behørig imponerte gjestene, takknemlige for å ha blitt invitert til århundrets bryllup på østkysten, som stirret tilbake på henne mens hun spilte rollen sin perfekt – en milliardærarving.

Det var ikke strykekvartetten hun hadde fått fløyet inn fra Wien spesielt for anledningen.

Det var ikke de tre unge halvbrødrene, som var kledd i matchende svarte dresser for storesøsteren sin, selv om de var rastløse rakkerunger som ikke kunne sitte stille til frokost.

Det var ikke presten som sto ved alteret og så på henne med en affektert vennlighet som hadde kostet henne en pen slant.

Rammen rundt det ekstravagante, eventyrlige bryllupet var perfekt.

Stefaren, Killian, som så ned på henne med stolthet og glede, alltid på hennes side og alltid elsket henne betingelsesløst, var perfekt.

Hun så perfekt ut.

Det var mannen som ventet på henne som var problemet.

Brudgommen.

Noe var galt. Noe var annerledes – merkelig – ved ham.

Ani lurte på om hun skulle slutte å gå og fortelle Killian at hun ikke følte seg bra. Eller om hun skulle unnskylde seg et øyeblikk mens hun satte fingeren på det.

Det hadde tatt henne måneder med strategisk planlegging og utspekulerte intriger, hemmelige møter med en advokat og innblanding fra medhjelperen med bønner, krav og trusler før hun endelig var kommet hit. Hun kunne ikke trekke seg nå. Ikke før …

Og så kom det endelig til henne, halvveis på den pinefulle spaserturen mot alteret, og etterlot hennes rasjonelle hjerne forferdet.

Han var feil.

Svimmelheten overmannet henne da hun innså at det var vanskelig å puste i det stramme korsettet i kjolen.

Han hadde lurt publikum og mediene utenfor, de imponerte gjestene og stefaren hennes, som bare hadde møtt ham to ganger. Men ikke henne.

Ani hadde alltid vært i stand til å skille dem fra hverandre, selv da hun var fire år gammel og alltid løp etter Skalas-ungdommene i de lange, varme greske somrene, selv om faren deres ikke kunne det, langt mindre mediene.

Da hun var tenåring, hadde hun vært stolt av at hun var den eneste av to personer som kunne skille dem fra hverandre når de ikke ville at verden skulle vite det: bestemoren deres, Thea, som hadde oppdratt dem, og henne.

Nå visste Ani hvorfor hjertet slo så hardt i brystet, hvorfor magen vred seg i det øyeblikket hun passerte den store buegangen og fikk øye på ham som sto der.

Dette var feil tvilling.

Dette var ikke Sebastian Skalas, playboymilliardæren/kjæresten/kollegaen som hun hadde fått overtalt til å gifte seg med henne etter å ha slitt ham ut i månedsvis.

Dette var Alexandros Skalas, den rake motsetningen til den avslappede, glatte sjarmøren som var tvillingen hans.

Xander var arrogant, egoistisk, hensynsløs og kontrollerende. Den eneste mannen som kom under huden på henne uten anstrengelse. Den ene hun aldri hadde klart å vinne over. Den som kunne snu opp ned på hennes briljante plan.

Men hvorfor var Xander her? Hadde Sebastian overtalt ham til å gjøre det?

Uansett hvor mye de kranglet, elsket Xander og Sebastian hverandre. Det var en veldig omstridt, konkurransepreget kjærlighet, men når alt kom til alt var det kjærlighet – en følelse de begge anså som en svakhet.

To skritt til, så ville Killian overlevere henne.

Ani følte en hjelpeløshet hun hatet, og hun løftet haken og så virkeligheten i øynene. I en svart smoking som omfavnet hans slanke, spinkle styrke, var brudgommen hennes tvers igjennom maskulin, så uanstrengt sensuell at hun ble tiltrukket og frastøtt av den makten den hadde over henne.

En mørk panne hevet seg.

Dette var Xander. Og med det hevede øyebrynet spurte han henne om hun hadde tenkt å gjennomføre det, utfordret henne til å stikke av, utfordret henne til å innrømme sin frykt og snu.

En myk pust slapp ut av munnen hennes og fikk det blonde sløret til å flagre.

Han syntes å tro at hun hadde et valg. Men det hadde hun ikke – ikke når det gjaldt å redde familien. Hun trengte en ektemann for å få tak i farens formue, som var testamentert til henne – en dum, arkaisk betingelse som hennes kjære avdøde far hadde pålagt henne, og som hennes stebror, Niven, hadde håndhevet med ufrivillig ondskap.

Hun hadde tryglet og bedt, truet og forbannet Sebastian om og om igjen, for han var den eneste mannen hun kunne stole på at ikke ville kontrollere henne når hun først hadde fått formuen, at han ikke ville ha en krone av den. Til tross for at han var en sjarmør og playboy, hadde Sebastian en skjult kjerne av integritet som hadde sementert vennskapet deres i nesten to tiår.

Kanskje Xander skulle late som om han var Sebastian, og så ville Sebastian komme tilbake, og de kunne gå videre med alt de hadde blitt enige om. Som egentlig ikke var så mye, siden hun hadde krevd så lite av ham som ektemann.

Tankene virvlet rundt, Ani tok de to siste skrittene og smilte salig da Killian kysset henne på kinnet og stilte henne et spørsmål med de evig vennlige øynene. Og så sto hun foran mannen som, så det ut til, hadde bestemt seg for å fullføre dette.

Og det var det som irriterte henne mest: at hun måtte reddes av Xander.

Hun skulle drepe Sebastian med sine egne hender for at han hadde overlatt henne til Xanders hensynsløse ego! For hvis det var én ting hun visste med sikkerhet, så var det at Xander mislikte henne like mye som hun mislikte ham.

*

Det var få ting i livet som gjorde Alexandros Skalas nysgjerrig på livet.

De fleste ting, og de fleste mennesker i livet, var forutsigbare, og de få variablene han møtte, sørget Xander for at falt inn i enkle, forutsigbare mønstre, slik at han sjelden opplevde overraskelser eller sjokk. Bare 34 år gammel var han allerede blitt en gretten type som likte menneskene rundt seg og livet sitt akkurat slik det var.

Men det hadde alltid vært én variabel, én person, som han aldri hadde klart å forstå eller putte i en boks eller … pokker heller, kontrollere. Det siste hørtes feil ut, for han var ikke en person som vanligvis ønsket å kontrollere andre, særlig ikke når de befant seg i periferien av livet hans.

Annika Saxena-McKenzie var den variabelen som stadig overrasket og sjokkerte ham. Hun var hans bestemors guddatter, og hun hadde alltid vært en del av Xanders liv på en eller annen måte. Han skjøv henne gang på gang ut i marginene, men likevel fortsatte hun å stå i sentrum av livet hans. Først som en søt, lubben smårolling som hadde stjålet bestemors oppmerksomhet og omsorg fra ham og Sebastian da de trengte henne mest, så som en påtrengende, irriterende tenåring som alltid fulgte i tvillingbrorens fotspor om somrene, fikk ham til å le og hyle og deltok i eskapadene hans og oppmuntret ham til mer. Og så, i de siste årene, ved plutselig å forvandle seg til en av de vakreste kvinnene han noensinne hadde sett.

Som om det ikke var nok at bestemoren var overmåte glad i Annika, hadde Sebastian også et godt vennskap med henne. I årenes løp hadde Xander ventet på at det skulle komme en pause, slik det som regel gjorde i alle Sebastians forhold.

Det gjorde det ikke. Igjen, den irriterende variabelen.

På en eller annen måte hadde Annikas og Sebastians vennskap ikke bare vart i to tiår, men det hadde også resultert i en sjokkerende forlovelseserklæring for mindre enn fire måneder siden.

Hvis Xander sa til seg selv at forlovelsen ikke plaget ham det minste, ville det være en løgn.

Det hadde plaget ham.

Som den veloverveide, strategiske, ikke-impulsive Skalas-tvillingen – den eneste med et fornuftig hode på skuldrene i hele den sinnssyke familien – hadde Xander ventet med økende utålmodighet på å se forlovelsen gå til grunne.

Det var umulig å forestille seg at to slike mennesker – rike, privilegerte, smålige forbrytere – kunne leve sammen i et fredelig ekteskap. Det var som å blande to eksplosive kjemikalier, og alt som ville følge var ødeleggelse. Men tvillingen hadde overrasket ham nok en gang.

Sebastian hadde ikke bare holdt fasaden og klistret seg til Annikas side på alle veldedighetsgallaer og sosietetsarrangementer, han hadde også ryddet opp i sitt eget liv. Det hadde ikke vært noen skandaløse affærer med ministerfruer, og han hadde ikke drukket seg full på nattklubber og havnet i slagsmål. For første gang i deres liv hadde ikke Xander trengt å rydde opp etter Sebastian.

I et av de svake øyeblikkene som syntes å komme over ham etter tre glass whisky, hadde Xander lurt på om Annika virkelig var den magiske pillen som kunne fikse det som plaget Sebastian. Tanken hadde brakt sannheten i skarpt relieff, etterfulgt av en glødende avsmak.

Han ville ikke at Sebastian skulle gifte seg med Annika fordi han ville ha Annika for seg selv.

Han hadde alltid villet ha henne. Selv om hun alltid hadde vært knyttet til Sebastian. Selv om hun alltid hadde foretrukket hans sjarmerende, omgjengelige, morsomme tvilling fremfor Xander selv. Han hadde villet ha henne selv om han ikke forsto hennes plutselige forvandling fra en solfylt, smertelig tafatt tenåring til en skamløs, flørtete tyv.

Selv da hun rotet seg opp i skandaler som førte til to brutte forlovelser, og da hun hang med feil folk, og da hun det siste året hadde snakket ham midt i ansiktet om bestemorens sviktende helse. Selv da han oppdaget at hun stjal penger fra bestemoren. Selv da han oppdaget at morens favorittring hadde forsvunnet under et av sommerbesøkene hennes.

Han hadde hatt lyst på henne da han hadde kysset henne i lysthuset på godset hans, i ly av mørket, på hennes 21-årsdag for ikke engang to år siden. Han ville ha henne, mer enn noe annet han noensinne hadde villet i hele sitt liv, da hun hadde presset den smidige kroppen sin mot ham og stønnet av iver og begjær etter mer.

Han hadde villet ha henne da han hvisket: «Jeg har endelig funnet ut hvordan jeg skal få deg til å oppføre deg.» Han hadde villet ha henne da hun rykket bort fra ham, med et glimt av sårbarhet i øynene før hun lot som om hun var sjokkert. Han hadde villet ha henne da hun presset skjelvende fingre mot den hovne munnen sin og hevdet at hun hadde forvekslet ham med Sebastian.

Han hadde villet ha henne selv da hun hadde løyet ham rett opp i ansiktet og sagt at hvis hun hadde visst at det var ham, ville hun aldri ha rørt ham, langt mindre latt ham kysse henne. Han hadde hatt lyst på henne da løgnene hennes hadde holdt ham våken hele natten.

Bestemoren Thea hadde innbilt seg at hans motvilje mot Annika var årsaken til hans fravær i bryllupet, og hadde belært ham om hva det innebar å være en Skalas. Spesielt siden hennes skrøpelige helse forbød henne å reise for å se sitt yndlingsbarnebarn gifte seg med sin øyensten. Av grunner som bare hun kjente til, måtte Annika gifte seg her, i stedet for på slektsgården.

Xander kunne ikke avsløre for bestemoren at han hadde planlagt å delta hele tiden. Selv om han ikke visste hvordan, skulle han gjøre sitt beste for å stoppe bryllupet.

Å lengte etter tvillingens kone på avstand var en lidelse han nektet å bli rammet av i overskuelig fremtid. Han ville ikke stjele henne til seg selv som en usivilisert bølle som ble kastet rundt av begjæret sitt, men han skulle absolutt sørge for at bryllupet ikke kunne gjennomføres.

Han måtte bare være sikker på at Sebastians hjerte ikke hadde blitt forlovet. Og han hadde rett. Broren var glad i Annika, men ikke noe mer.

For til tross for den grusomme, tyranniske farens utallige forsøk på å sette dem opp mot hverandre, brydde han og Sebastian seg om hverandre. Det var ikke en tradisjonell form for kjærlighet, men mer en toleranse for hverandres feil og svakheter, en forståelse for hverandres evne til grusomhet som hadde sine røtter i barndommen.

Helt til i går morges hadde Sebastian vært i godt humør. Og så, rett etter middagen i går kveld, hadde han forsvunnet.

Xander bekymret seg ikke for broren sin, verken da eller nå. Selv om han likte å fremstille seg selv som en ubrukelig, sjarmerende playboy som bare visste hvordan han skulle bruke penger og kaste seg bort på feil kvinner, var Sebastian knivskarp og like hensynsløs som Xander, bare at han skjulte sin sanne natur.

De hadde hver sin måte å gjøre opprør mot sin grusomme fars strenge hånd på. De hadde begge overlevd, og enda bedre, de hadde begge lyktes på hver sin måte. Hvis ikke det var en stor langfinger til Konstantin Skalas, visste ikke Xander hva som var det.

En halvtime etter at broren hadde forsvunnet, hadde Xander mottatt Sebastians telefon. Og det han hadde ventet på, hadde gått i oppfyllelse.

Sebastian kunne ikke gifte seg med Annika neste morgen.

Xander spurte ikke hvorfor, og Sebastian våget seg ikke på en forklaring. Bare at han var fanget i noe han ikke kunne komme seg ut av på en stund. Ut fra den grove utålmodigheten i ordene lurte Xander på om noen hadde overlistet den djevelske tvillingen hans.

«Så du vil at jeg skal gjøre drittjobben for deg? Fortelle henne at du dumper henne ved alteret? Kan jeg vente til i morgen tidlig i kirken med å gjøre det? La meg, Sebastian», sa han og lot den grusomme tråden som de begge hadde arvet, komme til syne, «la meg få gleden av å fortelle Annika at hennes dyrebare brudgom ikke kommer. Dette kunne være din bursdagsgave til meg.»

«Og jeg som trodde du skjulte grusomheten din bedre, bror.»

Xander vurderte reaksjonen sin på nyheten om at broren hadde stukket av: lettelse og glede og noe annet – en snikende giftåre han ikke visste var der. «Vi har alle våre svakheter, Sebastian. Du fryder deg offentlig og modig over dine. Jeg skammer meg og slår i hjel mine før de blir et problem.»

Tvillingen hans, som viste ukarakteristisk visdom, forble taus. Det tomme rommet og de spiralformede sekundene fikk Xander til å snu og vende på ordene sine i hodet. Han var ikke impulsiv, men av og til lå det en frihet i mangelen på kontroll. I de mørke, deilige tingene som dukket opp når han ikke aktivt undertrykte alle følelser. Pokker ta broren.

«Hva er det du vil?» spurte han til slutt, rasende på seg selv. Han hadde tydeligvis ikke vært på sitt beste for at dette … skulle bli et slikt problem. Kanskje hadde det vært hans feil å ignorere det i stedet for å ta tak i det.

«Gift deg med Ani i morgen tidlig.»

Ani … kjælenavnet som falt så lett fra tvillingens lepper, gjorde ham opphisset. At han ikke umiddelbart hadde avvist Sebastians latterlige, vanvittige plan, var et faktum ingen av dem savnet.

«Og hvorfor skulle jeg gjøre det?» spurte han og holdt i sjakk en strøm av bilder som kom mot ham. Når hadde han noen gang vært så dårlig forberedt, så ute av kontakt med situasjonen, at det kom så mange avsløringer?

Aldri.

Og likevel, når det gjaldt den uregjerlige arvingen, som han kalte henne i hodet sitt, var han som en tenåringsgutt som ikke hadde kontroll over kroppen sin og hva den ville.

«Vi vet begge at du aktivt leter etter en brud, Xander.»

«Nei.»

«Hvordan vet jeg da at du skremmer halvparten av de unge, attraktive kvinnene i samfunnet?» Nå nøt Sebastian dette. «De kommer gråtende til meg etter at du har funnet dem ikke gode nok, etter at du har skremt dem bort med dine latterlige, utdaterte standarder og skremmende forventninger. Alle de forretningsorienterte pappaene vil ha deg, Xander, ja, men de unge kvinnene … det er meg de vil ha.»

Hvert ord tvillingen sa, var sant, og Xander holdt munn. Han hadde trodd at han hadde klart å skjule for Sebastian at han hadde forsøkt å finne en passende kone, men han hadde tydeligvis ikke vært særlig flink til det.

«Stakkars Xander, som har fått i oppgave å videreføre Skalas’ store navn og arv. Dømt til å følge i fars fotspor og skape små pyscho-Skalaser til neste generasjon.»

«Skalas Bank er en fire hundre år gammel institusjon som kun har vært ledet av et Skalas-familiemedlem, og vi kastet ut det råtne eplet med store personlige omkostninger. Hvorfor skal jeg gi opp alt jeg har jobbet så utrettelig for siden jeg var 16 år, bare fordi bestemor plutselig har fått et raserianfall?»

«Raserianfall eller ikke, hun er majoritetsaksjonær, Xander. Med mindre hun overfører aksjene sine til deg, blir du ikke utnevnt til president.»

Xander bannet. Broren lo igjen, og Xander ble overrasket over å høre lyden av lenker. Ekte metallenker. På en eller annen måte overvant Xander impulsen til å spørre Sebastian hva i helvete det var som foregikk med ham.

«Hun vil slite deg ut til du aksepterer noen hun har valgt. På denne måten tar du proaktive tiltak, og du, min kjære tvilling, er den mest proaktive mannen jeg kjenner. Og ta-da, her er en ferdig brud til deg. Med en holdbarhet på ikke mer enn to år.»

«Selv om tilbudet ditt er hyggelig, misliker jeg tanken på restene dine.»

Broren bannet, og Xander undret seg over hvordan rollene deres plutselig så ut til å ha endret seg. Hvor kom disse patetiske, barnslige hånene fra? Hvor bitter hadde han blitt?

«Jeg vet du tror jeg planla dette, men det gjorde jeg ikke, Xander. Jeg mente ikke å være … ute av stand til å dukke opp i morgen.» Tonen ble mildere. «Jeg ber deg om en tjeneste. Jeg vil ikke at Ani skal bli ydmyket. Og det er mer enn bare ydmykelse som står på spill for henne. Hun er vennen min, hun ba meg om hjelp, og jeg svikter henne.»

«Hvordan?» Xander insisterte. «Hvis du vil at jeg skal gå i dine sko, bør du svare på spørsmålene mine.»

«Ani spurte meg.»

«Spurte deg om hva?»

«Å gifte seg med henne.» Før han rakk å stille ham et nytt spørsmål, mumlet tvillingen: «Jeg kan ikke fortelle mer, Xander. Jeg vil ikke svikte hennes tillit.»

«Du ber meg gifte meg med en kvinne som ba deg om å gifte deg med henne, Sebastian. Jeg har latt som om jeg var deg når far var rasende, men dette er for mye. For smakløst, selv for deg.»

«Det er ikke … Ani og jeg … Det er ikke ekte, ok? Bare gjør dette. For min skyld. For henne.»

Xander lo. «Hun kjenner deg bedre enn noen annen. Antakelig bedre enn selv jeg gjør. Hun burde ha visst hva hun gikk til.»

«Pokker heller, Xander! Skal du la ditt sårede ego hindre deg i å hjelpe henne?»

Xander slapp ut en svak forbannelse. Broren var i fin form i dag.

Sebastian sukket. «Ikke straff henne for mine leker, ok! Det er ikke deg, Xander. Ikke la henne stå der.»

«Jeg gir henne ikke tilbake til deg når du kommer tilbake.»

Sebastian bannet. «Hva? Hør her, Xander! Hun og jeg …»

Xander la på. Han ville ikke høre mer. Hva var poenget med å forlenge rekken av underlige betroelser?

Både han og Sebastian hadde visst at han ville steppe inn fra det øyeblikket han hadde spurt. Om han gjorde det for tvillingen sin eller for Annika, var et spørsmål han nektet å spekulere i. Det tredje alternativet var det riktige svaret: Han gjorde det for sin egen skyld.

Og nå sto han her og ventet på å se om hun ville gå de siste skrittene. For hun visste det.

Annika hadde alltid visst når det var ham.

Og hvis hun ville gifte seg med ham, hvis hun var så desperat etter en ektemann, så måtte hun erkjenne at det var ham hun giftet seg med, at det var han som reddet henne. Han nektet å late som om han var noen annen i sitt eget forbannede bryllup.

Annika trodde hun hadde slått seg til ro med situasjonen, men det gikk ikke bedre da hun gikk bort til ham.

Det ville hjelpe så mye å tenke på ham som en stedfortreder – uansett hva grunnen var til at han holdt tvillingens plass. Det ville være så mye bedre om hun kunne se på Alexandros Skalas som en hvilken som helst mann som kom henne til unnsetning, det ville hjelpe så mye om hun ikke følte denne kombinasjonen av rystende lettelse og motvillig takknemlighet, og det uforklarlige raseriet over at det var han som sto der.

Og en overbevisning om at nå, med ham som sjef, ville alt ordne seg. Det stakk henne i halsen som galle.

Til tross for at hun hadde opparbeidet seg et image som en innbitt flørt – en tomhjernet, morsom, bortskjemt arving som hoppet fra mann til mann, som hadde det lille problemet at hun hadde klissete fingre når det gjaldt skinnende kuler, og som hadde to brutte forlovelser bak seg – var det umulig å fortsette det skuespillet med ham.

Hun skalv da han løftet på sløret.

Hvis hun kunne sparke seg selv nå for å ha valgt et tradisjonelt blondeslør, ville hun gjort det. For denne … avdukingen i hans hender føltes altfor mye som hennes undergang, begynnelsen på hennes oppløsning.

En skjelving over hele kroppen tok tak i henne. Som om ydmykelsen ikke var komplett, måtte de store hendene som hvilte forsiktig på de nakne skuldrene hennes, til for at pulsen skulle senke seg. Selv det – den vennligheten som kroppen hennes så ut til å hige etter fra ham – hatet hun. Det var en forrædersk svakhet, og som et rovdyr ville Xander katalogisere dem alle.

Hun løftet haken og så ham inn i øynene.

Igjen ble hun slått av den slående forskjellen mellom tvillingene. Hvordan kunne alle unngå å fornemme forskjellen i energiene og personlighetene deres?

Sebastian var sjarmerende, smilende og med en snedig, tørr humor.

Mannen foran henne var bygget opp på en annen måte på cellenivå. Mens broren gikk gjennom livet med å håne og spotte og gjøre narr av alt som var hellig, var Xander den som laget reglene som det meste av det greske samfunnet fungerte etter. Han ble ansett for å være en av de mest hensynsløse og briljante bankmennene i en økonomi som smuldret opp, hadde alle ansattes lojalitet og nøt stor respekt selv blant sine fiender. Og på toppen av det hele var han ekstremt privat.

Han var som en stor, mystisk, magisk og idiotsikker skattekiste som Annika alltid hadde hatt et desperat ønske om å åpne, særlig da hun var yngre og ikke hadde tatt på seg byrden med å beskytte familien mot den psykotiske stebroren sin.

Med det fandenivoldske motet til en ung kvinne som trodde på sin egen hype, hadde hun til og med forsøkt å knekke koden til hva som drev Xander.

Nå ble hun overrasket over sin egen dristighet. Hvor hensynsløs og selvdestruktiv måtte hun ikke ha vært for å kysse denne mannen, for å fortape seg i det, og så late som om hun hele tiden hadde trodd at det var hans tvilling? Hun hadde blitt brent av kysset, og deretter av hans glødende forakt. Men arrene var usynlige, som alle de andre.

Annika minnet seg selv på de krystallklare ordene hun hadde hørt ham si til bestemoren sin for mindre enn et år siden.

«Jeg forstår ikke hvorfor du er så glad i den … useriøse, tomhjernede tøyta. Hvorfor støtter du henne når hun ikke kan være lojal mot noen? Når hun ikke har noe annet å anbefale enn en formue som kanskje aldri blir hennes? I tilfelle du har glemt det: hun stjal fra deg. Hun stjal min mors ring.»

«Hun er guddatteren min, Xander. Og uansett hva hun er, fortjener hun min omsorg og beskyttelse.» Theas forsvar av henne hadde fått tårene til å trille nedover kinnene. For selv uten at Ani hadde betrodd seg til henne, hadde Thea visst hvilket helvete hun hadde levd i den gangen, før Killian hadde fått foreldreretten over henne; før hun hadde fått lov til å bo hos stefaren og de tre små brødrene sine.

«Hun er en tyv og en flørt og en …»

«Nok, Xander. Det er min formue jeg ønsker å dele med henne. Ikke din.»

«Hun er en manipulerende lykkejeger, bestemor. Hvis du ikke kan se det, hvis du vil tape pengene dine på henne, så får det så være.»

Det var akkurat det ansiktet hun alltid hadde vist verden – en personlighet som skulle holde henne unna stebrorens kontrollerende natur, skarpe blikk og totale grådighet etter å få tak i formuen hennes også.

Men hun hadde forventet at Xander ville gjennomskue bedraget hennes, eller i det minste ha litt kjærlighet for jenta som en gang hadde heltedyrket ham. Thea hadde aldri bedt henne om å forklare sine plutselige påfunn, og hun elsket henne likevel. Sebastian hadde spurt forsiktig, men trakk seg tilbake da hun fortalte at hun måtte bekjempe demonene sine selv, og at hun ikke kunne venne seg til hans støtte.

Bare Xander hadde avskrevet henne. Bare Xander hadde bestemt seg for at hun ikke var god nok.

Slaget i ansiktet hadde kommet fra hennes egne forventninger.

Det måtte hun huske. Hun måtte huske at Alexandros Skalas ikke gjorde noe uten å forvente noe tilbake, og hun måtte forberede seg på den prisen hun snart måtte betale.

For å minne seg selv på hva som sto på spill, kastet hun et raskt sideblikk til den første raden der Killian og de tre halvbrødrene satt og så på henne med stolthet og glede og kjærlighet.

Hun kom seg gjennom begynnelsen av gudstjenesten uten å føle annet enn forakt for en institusjon som hadde gjort moren til fange før hun møtte Killian.

Plutselig endret prestens tonefall seg, og hun ble skremt og kom ut av sin transe. Hun kunne høre myke, summende gisp bak seg, som om en hel bikube hadde blitt sluppet løs, som en bølge på vei mot toppen. Noe knøt seg hardt i magen, og hun visste at hun ikke kom til å like denne nye utviklingen. Presten så ut til å komme seg og henvendte seg til brudgommen igjen.

«Sebastian Skalas, tar du denne kvinnen, Annika Saxena-Mackenzie, som …»

«Det er Alexandros Skalas. Hvis jeg må gjenta meg selv én gang til …»

Skarp farge steg i kinnene til Xander, og pusten satt fast et sted i lungene mens Annika prøvde å ikke se ut som en gapende fisk. Hun vendte ansiktet mot ham, klar over at kroppsspråket, hver eneste nyanse i ansiktet, til og med den høflige vippingen med øyenbrynene, ble notert og fanget opp, og straks ville bli dissekert.

Det ufølsomme udyret ved siden av henne hevet brynene og trakk på munnen. Det kunne ha vært et smil, men hvem visste om Xander Skalas noen gang smilte? Kunne man se forskjell på når en stor ildsprutende drage smilte, og når den blottet hoggtennene mot deg?

Det var en fastsettelse av betingelser, innså hun, og alle de små skjelvene danset igjen over kroppen. Han fortalte henne at det var slik det skulle være hvis hun ville ha ham som ektemann.

Som Annika ønsket at hun kunne skrike ham opp i ansiktet! Hun ville ikke ha ham. Hun trengte bare en ektemann i to år for å kunne slå sin voldelige bror i hans eget spill.

Men uansett hva det var Sebastian hadde sagt til Xander, var det tydelig at han bare ville gjøre det på sine egne premisser.

Hun snudde seg bort fra ham, og sørget for å lime på et bredt smil som kunne fanges opp i periferien like før hun gjorde det. Presten gjentok spørsmålet sitt, og Xander svarte ja.

Så vendte den dumpe stemmen seg mot henne. «Annika Saxena-Mackenzie, tar du denne mannen, Alexandros Skalas, til din ektemake?»

Annikas hastige bekreftelse avbrøt presten, og en latter brøt ut bak henne.

Hun kunne allerede kjenne at publikum slukte det Xander serverte. Dette var Alexandros Skalas, en mann som hadde noe å utsette på alt og alle. En mann som gjennomførte sine affærer – alle slags affærer – med den største diskresjon. En mann som, i motsetning til tvillingen som sjokkerende nok avslørte alle sider av livet sitt, holdt kortene tett til brystet. Og hun visste hvordan fortellingen ville se ut.

Her var Xander Skalas, i sin tvillings sted, seierherre nok en gang.

*

Som om marerittet hennes ikke var underholdende nok, bøyde Xander seg ned og rørte ved skulderen hennes. Det var en så leken, helt ukarakteristisk bevegelse fra ham at hun så opp.

«Jeg ville foretrekke et litt høyere ’ja’, yineka mou. Vi vil vel ikke at gjestene våre skal tro at dette var et sjokk for deg også?»

«Hva?» sa hun, og det ene ordet vibrerte av en krigerskhet som hun ikke helt kunne kontrollere. For lenge siden hadde Annika bestemt seg for at bryllupet hennes skulle bli en farse. Men hun hadde aldri forestilt seg at det skulle skje med en så brutal realitet.

De grå øynene glitret. «Hvor appetittvekkende og saftig alt dette sladderet enn ville være for Sebastian, ønsker jeg ikke å bli kjent som mannen som stjal tvillingens brud. Så jeg foreslår at uansett hva som er grunnen til at du spiller denne farsen, bør du gjøre det med mye mer entusiasme enn du viser nå. Jeg vil helst ikke være en kilde til sladder i mitt eget bryllup.»

«Og hvordan kan det være min feil?» hvisket hun, og angret på ordene i samme øyeblikk som hun sa dem. Om hun likte det eller ikke, Xander reddet skinnet hennes og ga henne en sjanse til å redde hele familien. Hun hadde ikke råd til å irritere ham.

Hun vendte seg mot presten og erklærte på sin sedvanlige naive, klønete måte at ja, hun ville gjerne gifte seg med Alexandros Skalas, og at hun var svært ivrig etter det.

Og så var det over, og hun hadde lyst til å rive det dumme sløret av hodet og rive kjolen av kroppen så hun kunne puste. Måneder med planlegging og sniking, og å nagle seg fast til Sebastians side i smakløse, offentlige kjærlighetsdemonstrasjoner … Hele skuespillet hadde nådd sin ende.

«Nå kan du kysse bruden», kunngjorde presten, som om han var den hevngjerrige engelen som skulle sørge for at hver eneste av hennes straffer ble utmålt.

«Skal jeg, matia mou?» spurte Xander, den perfekte gentleman.

Hvis hun sa nei, ville han ikke røre henne. Det visste hun. Men hvis hun sa nei, ville farsen ikke være komplett. Og det verste var at hun ønsket å si ja. Hun ville bruke anledningen til å oppfylle sitt mørkeste ønske.

Hun nikket, uten å kunne gi uttrykk for sitt samtykke.

Noe mørkt glitret i øynene hans da de lange fingrene sirklet rundt nakken hennes, og så ble hun kysset til hun var døden nær. Det var et så dyktig kyss at hun glemte å puste i løpet av to sekunder. Det var også et overfall.

En oppfordring til våpen.

En krigserklæring.

Det var også hevn for hvordan hun hadde hånet ham etter kysset for så mange år siden. Hevn for hvordan hun hadde løyet åpenlyst om at hun hadde forvekslet ham med Sebastian.

Stjerner eksploderte bak øynene hennes, og Ani klamret seg til ham, redd for at hun skulle fly bort hvis hun ikke gjorde det. Munnen var grov og fast, og da hun gispet, stjal han seg inn i munnen hennes og tok viljen fra henne.

Det var det rette kysset, det beste kysset hun noen gang hadde fått, og hun hadde kysset nok menn til å vite det. Men av helt feil grunner.

Plutselig skiftet kysset karakter fra å være et overgrep til noe ømt og uendelig søtere og smertelig perfekt. Hjertet dunket mot brystkassen. Den ene hånden holdt om kinnet hennes, mens den andre strøk over ryggen og beroliget henne. Nå var det hun som nappet og jaget og krevde og …

Det var ømheten som knuste henne. Det var alltid ømheten som knuste henne og minnet henne på at hun nok en gang var en trengende, naiv idiot.

Hun som hadde formet seg selv, som hadde trent seg opp til å forvente bare grusomhet i dette livet. Ømhet var ikke til å stole på, ikke til å ønske velkommen og definitivt ikke til å fråtse i, slik hun gjorde nå, og drakk den opp som en tåpe som ikke kjente den bitre smaken av håp.

Det var en vane Killian hadde forsøkt å få henne til å slutte med, men hun var ikke sikker på om hun noen gang ville bli kvitt den.

Og plutselig hatet hun Xander med en bølge av raseri, næret av gamle sår, for at han hadde gjort kysset til noe de begge visste ikke var sant. Hun ville foretrekke hans hevede øyenbryn, rykninger i munnen og silkemyke trusler fremfor falsk sødme.

Hun brøt kysset, men før hun gjorde det, bet hun ham i underleppen. Hardt. Fingrene hans strammet seg over ryggen hennes, og hoftene – som inntil da hadde holdt en respektabel avstand – jaget hennes, og i et øyeblikk kjente Annika den sjokkerende, brennende tyngden og formen av ereksjonen mot underlivet. En handling og dens reaksjon. Et øyeblikk, bare et øyeblikk, var hun ikke sikker på om hun hadde krefter til å trekke seg tilbake.

